text: Прадстаўнікі Царкоўна-гістарычнай камісіі Гомельскай епархіі праспявалі малітву „Вечную памяць” ля безыменнай магілы, якая знаходзіцца непадалёку ад пасёлка Краснае. Прадстаўнік Прэабражэнскага брацтва Андрэй Скідан заўважае, што беларускае грамадства не асэнсавала як след трагічныя падзеі ХХ стагоддзя.
  – Мы знаходзімся ля рова, напоўненага касцямі. Дагэтуль ніяк ахвяры не названыя, не вызначаная іх колькасць, не прагавораны факт із расстрэлу. Хаця вядомыя каты — гэта нацызм і мясцовая калабарацыя. Быццам бы яны асуджаныя, адбылі пакаранне, але чаму ахвяры не паднятыя з зямлі? Больш за 20 тысяч толькі мірных жыхароў, не лічачы ваеннапалонных, было забіта. А на сёння вядома, што толькі 300 чалавек ушанавана ў розных месцах.
  Крыж пасярод ворыва ля пасёлка Краснае Гомельскага раёна быў усталяваны сёлета з ініцыятывы мясцовых жыхароў. У гады ІІ Сусветнай вайны тут праходзіў супрацьтанкавы роў, у якім могуць быць пахаваныя тысячы ахвяраў канцлагера Дулаг-121, а таксама цывільных грамадзян. Ані ў савецкі час, ані ў гады незалежнасці ніякага мемарыялу забітым узведзена не было.
  Баранавіцкі прадпрымальнік Мікола Чарнавус падаў заяву ў гарадскі выканаўчы камітэт на рэспубліканскі мітынг, які рыхтуюць прадпрымальнікі Кааператыўнага рынка Баранавічаў.
  Месца правядзення мітынга з удзелам прадпрымальнікаў розных гарадоў Беларусі на Кааператыўным рынку. Пытанняў, якія патрабуюць вырашэння, шмат, кажа Мікола Чарнавус:
  – 4-га чэрвеня мітынг будзе праходзіць з 14 да 15 гадзін. Хочам агучыць, што чыноўнікі ўхіляюцца ад правядзення прадпрымальніцкіх сходаў. Выбары ў савет рынка не хочуць праводзіць. Таксама выступаем за адмену указа №222.
  Гэта не першая спроба Міколы Чарнавуса арганізаваць мітынг прадпрымальнікаў у Баранавічах. Але кожны раз на сваю заяву ён атрымлівае адмову.